KÖZHASZNÚSÁGI MELLÉKLET

A RÁTKAI MÁRTON KLUB KULTURÁLIS EGYESÜLET

**2014. ÉVI TEVÉKENYSÉGÉRŐL, ÉS GAZDÁLKODÁSÁRÓL**

A Rátkai Márton Klub kulturális egyesület rendkívül nehéz évet hagy maga mögött. A tag-szakszervezetek korábbi támogatása, az Előadóművészi Jogvédő Iroda tulajdonának „államosítása” miatt, ebben az évben is elmaradt. A Művészeti Szakszervezetek Szövetsége is anyagi gondokkal küzd, már az épület eladása is felmerült, így innen sem várhattunk támogatást, azon kívül, hogy az irodáért és a termek korlátozott használatáért nem fizetünk. Ez is jelentősnek számít jelenleg. Nehezíti a helyzetünket az is, hogy a büfé csak előre rendelés esetén üzemel. A székház eladásának veszélye, állandó bizonytalanságot okoz a közönség, a művészek körében és a klub munkáját nagyon megnehezíti. Készülve az esetleges változásra, a klub talált egy új helység–lehetőséget, de ez csak végszükségben lehet megoldás.

Mindezek ellenére egyesületünk választmánya arra törekedett, hogy a munkatervben meghatározott feladatokat elvégezze.

**A Rátkai Márton Klub** értékeit és céljait **döntően az Alapszabály, a közgyűlés határozata és a megváltozott környezete határozza meg.**

Alapszabályunk szerint, kulturális egyesületünk **célja** a művészet népszerűsítése, a művészeti ismeretterjesztés, a művészek és a közönség közvetlen kapcsolatának megteremtése, a művészpedagógusok művészi fejlődésének elősegítése, a magyar művészet és művészek bemutatása kiállítások, szerkesztett műsorok, könyvbemutatók, önálló estek, koncertek szervezésével, rendezésével. Kiemelten foglalkozunk a fiatal korosztállyal, a pályakezdő művészeknek bemutatkozási lehetőséget nyújtva, segítjük a művészi fejlődésüket. Közgyűlésünk megerősítette eddigi törekvésünket. Munkatervünk elsősorban a közönség által már kedvelt műsorokra épített. Itt terveztük a kommunikáció javítását, de anyagi nehézségeink miatt ez nem sikerült. Igyekeztünk újszerű, kísérleti előadások szervezésével színesíteni a műsorpalettát.

A klub értékei továbbra is a **politikamentesség**, a **megbízhatóság** és a pontos **tájékoztatás.**

A klub közönsége: a művészet befogadásának mai nehézségei, buktatói mellett is létező réteg, akiknek van igénye a magas kultúrára, de már, vagy még nem tudja megfizetni a jegyárakat. A másik fontos közönségbázis az az értelmiségi réteg, aki a hivatása mellett magas művészi értéket is létrehoz. Különösen fontos feladata a klubnak a fiatal művészek bemutatása, az új értékek felmutatása, miközben a közérthetőségről sem mond le, függetlenül a szerzők végzettségétől, szakmai, politikai hovatartozásától. Értéknek tartja a **politika-mentességét, mely a közhasznúság alapja is,** melya klub PR értéke is.

Már 2012 tavaszán felemeltük az éves tagdíjat,(5000 Ft) és napi belépőt vezettünk be. (500 Ft). Sajnos azonban ez az intézkedés nagyon visszavetette a látogatottságot. A közönség által kedvelt műsorokra is kevesebben jöttek. Szintén kihatott a nézőszám alakulására, hogy a büfé üzemeltetője a székházat működtető Inventár Kft.-vel nem állapodott meg. Az egyik, immár a közönség által kedvelt és látogatott műsorunk, az Orvos Muzsikusok koncertjeit az egyesületük elvitte tőlünk, éppen a büfé hiánya miatt. A klubtitkár alkalmanként ásványvízzel, némi „rágcsálni valóval” kedveskedik a közönségnek.

Mindezen nehézségek ellenére legfontosabb feladatainkat, a munkatervben meghatározott célokat, ha kevesebb látogatószámmal, de megvalósítottuk.

A **hagyományos műsorainkról** szóló beszámolót a havonta rendezett **kiállításokkal** kezdjük.(*15 alkalom, 840* fő a megnyitón). Bemutatkoztak a St.Martin Művésztelep művészei. Csovelák Edit és Tóth Gabriella textilművészek rendhagyó kiállítása nagy sikerű volt. Pethes Mária nem csak kitűnő költő, de különleges képek készítője is Mandala kiállítását az új kötetének bemutatója nyitotta, és a hónap rendezvényeihez is kapcsolódott. Új sorozatot kezdtünk Mester és tanítványa címmel, melynek során Simon M.Veronika és Pallaga Anna képeit mutattuk be, melynek megnyitóján Pallaga Anna óvodapedagógus tanítványai közreműködtek. Molcsányi Jenő utazásait elevenítette fel festményeivel. Az Ars Sacra Művészeti Fesztivált Molnár Kati Teremtett világunk című kiállítása nyitotta meg. Orvosok a művészetben estünkön a festészetet dr. Ács Tihamér Barangolás Provance-ban című kiállítása képviselte, melynek megnyitóján orvosok muzsikáltak. Provance maradt a fő témája Emeric (Vágh-Weimann Imre) emlékező kiállításának. Végül Hamar János nagyon kifejező művészetű amatőr festő képeivel zártuk az évet. Továbbra is a klubhelységben található állandó kiállításunk a klub életéről, dokumentumokkal, fényképekkel 1955- 2005 közötti időszakról.

Külső helyszínen is rendeztünk kiállítást, a LOOK Galleryvel közösen, a kiállítótermében. Az Igéző cég különleges ruhái, kiegészítői a hazai népművészet elemeit használva hozott létre értékeket. A Vekker képek kiállítás a Zikk-Zakk műhely gyerekeinek anyagából készült, egy lelkes pedagógus Martus Éva jóvoltából. A gyerekek régi vekkerek „szekrényét” használták képkereteként. A Black & Wite, valamint a Green & Pruple ellentét-színekre épített. Végül Tóth Angelika Kisértés című kiállítása volt látható.

Ebben az évben is a **zenei műsorok** nagyon népszerűek voltak. (*1.365 fő 31 a*lkalom).

A kínálatban szerepelt komoly és könnyűzenei program. Megvalósult az a régi elképzelés, hogy a klub, mint egy zenei szalon is működjék, érdekes koncertekkel, intimebb zenehallgatással. Ennek jó példája dr. Szalóczy Péter zenei előadása, amit idén a róla szóló beszélgetéssel is fűszereztünk. 2014-ben már nem találkozhatott a közönségünk rendszeresen az orvosmuzsikusok koncertjével, de 2 alkalommal is zenéltek orvosok a klubban, a Megszólaló Kezek Alapítvány műsorában és az Orvos-művészeket bemutató esten. Ismét nagyszabású koncertet adtak a Magyar Állami Operaház neves művészei, a 20 fellépő nagy sikert aratott. Portréműsoron találkozott a közönség Dévai Nagy Kamillával, Savanya István Kanadában élő énekes gitárossal és Pomázi Zoltánnal. Komoly és könnyűzenei növendékek mutatkoztak be: dr. Rásonyi Leila elnökünk hegedű-tanítványai, a Polgári Zenetanoda és a Théba Művészeti Akadémia hallgatói. A XXI. század operáját 2 opera keresztmetszete képviselte: Németh Norbert –Győri Magda: Hazug románc című és Zárádi Ákos: Két Frida című művei. Mindkettő nemzetközi karriert befutott, ám itthon még nem ismert művek. Egész évben közkedvelt volt 2 olyan műsorunk, mely havonta jelentkezett. A St.Martin baráti klub mindig érdekes újdonságokkal és élő zenével fogadta a rajongókat. Szintén minden hónapban találkozhattunk a Gitárklubbal, melyet Bernáth Ferenc gitártanár vezet és a fiatal klasszikus gitárosokat hallgathatjuk. A kiállítás-megnyitásokhoz, irodalmi estekhez gyakran zene is társult, így Szentpéteri Csilllát, Bujtás Anitát, Szokolay Dongó Balázst, Győrffy Gergelyt és másokat hallgathatott a közönség.

Az **irodalmi műsorok** szerkesztett összeállításokat, könyvbemutatókat, önálló esteket jelentettek. (600 fő 12 alkalom). A kiadókat, a Hungarovox, és a Kairosz képviselte. Szalóczy Péter novelláskötete és regénye a memoár irodalom jeles darabja. Gyurkovics Tibor klubunkban évtizedekig vezette a Gyurkovics – szalont. Özvegye adta ki az Arcomat ne feledd el című közös kötetüket, melyet bemutattunk. Joós Adél pályakezdő költő is vendégünk volt kötetével. Önálló estet adott Szűcs Ildikó (A magyar költészet gyöngyszemei), Rékai Nándor („De szeretnék gazdag lenni”), és Orbán György (Örkény István: Egy pocsolya emlékiratai). Pethes Mária Zenekar című családregényével jelentkezett. Czigány György és Simon Erika zenés irodalmi műsorral mutatták be a Kalitkám is madár című verses kötetet. Csongrádi Máriára, pódium előadásaira emlékeztünk A vers a szívnek hárfaének címmel.

**Színházi műsoraink** során (*175 fő 3 alkalom*) Gyurkovics Zsuzsával beszélgettünk színházról, életről, zenés színházról. A Holdvilág Kamaraszínház ebben az évben is fellépett a klubban, egy nagyon érdekes, sajátos retro előadással. Ivancsics Ilona tavaszköszöntő összeállítása is színházi élmény volt.

A **filmmel** kapcsolatos műsoraink során (*4 alkalommal 110 fő*) Duló Károly filmjeiből vetítettünk. Van-e élet a Földön című előadás illusztrációja az azóta már publikus USA-beli földönkívüliekről szóló film volt. Paor Lilla a Hatoscsatorna tulajdonosával a televíziók világáról, míg a filmkészítés érdekékségeiről Hertendi József operatőrrel beszélgettünk. A különböző műsorokat izgalmassá tettek a DVD bejátszások.

**Ismeretterjesztő** előadásaink közé sorolhatnánk az összes műsort, de itt csak a klasszikus ismeretterjesztést számoltuk.(*340 fő 14 alkalom*) Tavasszal Életmód klub címmel felelevenítettünk egy korábbi műsortípusunkat, de nem jártunk igazán sikerrel, mert nagyon kevesen látogatták, dr Szigethy Emma fáradozása ellenére. A 4 alkalom témája nagyon sokrétű volt, hiszen a néphagyománytól kezdve az egészségmegőrzésig sok minden felmerült. Ezt ősszel, egy új sorozattal váltottuk fel; a Patika Magazin közönség klubjával. Ez lett az a sorozat, mely széles értelemben is az egészséggel foglalkozik és nem csak a gyógyszerekkel. dr. Szarvasházy Judit a lap főszerkesztője várja az érdeklődőket havonta. A felvetett témák mellett kérdésekre is szívesen válaszol. A Somogyiak Baráti Köre Somogy megye történetével, természettudományi, néprajzi előadással, a Bicske Barátok Egyesülete úti beszámolókkal foglalkozott, Dr Papp László biológus professzor, utazásról, állat és növényvilágról mesélt, míg Pozsa Ágnes filozófus a mandaláról tartott előadása színesítette programunkat. Foglalkoztunk a jóga és a táplálkozás legfontosabb kérdéseivel.

**Szórakoztató műsorok** (*700 fő 10 alkalom*) között az Életmódklub évadzáró vidám műsora, a Mikulás ünnepség és a karácsonyi estek tartoznak ide. Bodrogi Zsuzsa és Hlavátch László zenés műsorai is nagyon tetszettek. Közönségünk ellátogatott St.Martin aggteleki koncertjére. Különös, hogy vendégeink nem szívesen jönnek pusztán szórakoztató műsorra, jobban szeretik a tartalmasabb, valamire épülő előadásokat.

Az Aktív Aranykor kapcsán jógázni lehet, hetente egyszer, megfelelő jógateremben. Ez már egy kis nyitás külső helyszínek bevonására. Hasonlóan keresünk helyet a meridián tornának is, mert a bemutatónak nagy sikere volt. Szintén helyet keresünk egy döntően táncra épülő mozgás gyakorlására.

**Más szervezetekkel közös** rendezvényeink száma. (*6.600 fő 142 alkalom*) jelentősen több volt, mint a korábbi években. Itt csak azokat programokat vettük figyelembe, melyekkel a klubnak konkrét feladata volt. Ezek között társasági, társadalmi események, sajtótájékoztatók, próbák, vásárok, előadások szerepeltek. Ezek terembérletes rendezvények voltak, melyeket közvetlenül a székházat fenntartó szervezethez fizettek be és nem a Rátkai Márton Klub bevételeit növelték, ugyanakkor a klubnak feladatot adott.

A Web-lapunkat folyamatosan karbantartjuk.

Megállapíthatjuk, hogy a 2014-re tervezett műsorok, programok és feladatok jelentős részét megvalósítottuk.

Egyesületünk tagsága nagyon megfogyatkozott, mivel a korábbi díjmentességet felváltotta a napijegy és a tagdíjat is megemeltük, igaz még 2012 első negyedévében. A gazdasági nehézségek miatt, a vendégek a napijegyet választják inkább. A látogatottság csökkenését a büfé hiánya is okozta. Ez kihatott a más szervezetekkel közös rendezvényekre is, mert olyan helyet keresnek a szervezetek, megrendelők, ahol van ez a szolgáltatás. Vendégeink most nagyon megválogatják, hogy melyik műsorra jönnek. Jelenleg 50 egyéni és 5 önálló jogi személyiségű tagja van az egyesületnek.

A klub **kommunikációs terv** alapján működik. Az így kialakított jó kapcsolatunk révén hetente jelentkezünk a médiában. A Civil Rádióban és a VI. kerületi Kontakt Rádióban rendszeresen beszámolunk a klubban történő műsorokról. A most már országos sugárzású TV, a Hatoscsatorna is rendszeresen megjelenik klubunkban és tudósít a klub életéről, felvett anyagokkal és hírekkel.

A székházban működő 38 szervezet terem-igényét koordináljuk és ez egyúttal az eszközök további elhasználódásával is jár.

Mindezek ellenére 2014-ben saját rendezvényen 6.760 fő 129 alkalommal, míg más szervezetekkel közös rendezvényeken 6.600 fő 142 alkalommal vett részt.

**Gazdálkodásunkat** elsősorban az befolyásolta, hogy a TEMI pályázaton megítélt támogatás a 2009- évhez képest több mint 45 %-al csökkent. Bevételeink alapja éppen a pályázatok, de 2014-ben nem nyertünk, illetve nem realizálhattunk pályázatot. A tagszervezetek ebben az évben már nem támogatták a klubot, így nehéz helyzetbe kerültünk. Ezt a hiányt a saját bevételek növelésével terveztük pótolni, nem kellő sikerrel, melynek okait már kifejtettük. Az állami pályázati bevételünket túlterveztük, mivel bíztunk abban, hogy a TEMI Elnökség megérti nehéz helyzetünket és ennek fényében dönt a pályázat támogatásáról. Egyéb forrásból (szponzortól) kapott támogatás csak kicsit lett több mint a terv.

Kiadásainkat is ehhez kellett igazítani.

Az eredetileg is szerényre tervezett költségvetésünknek pusztán 72 %-a lett tényleges. Mindezek tükrében 2014-ben még nehezebb helyzetbe kerültünk. Helyzetünk annyira megromlott, hogy már a félállású munkatárs 2014-től nem dolgozik a klubban, minden tevékenység a klubtitkárra hárul. A nyomda helyett készíti a műsorfüzeteket, meghívókat, számítógépen, rendezi a termet, hangosít, kezeli a DVD-t, bejátszásokkal segíti a műsorokat, rendezvényeket, műsort vezet, árulja a napijegyet, a tagdíjat. A könyvelő is számlás. Ennél kisebb létszám már elképzelhetetlen. A kommunikációs költségek csökkentésére felhasználtuk az Internet lehetőségeit. A második félévtől 2 önkéntes segíti a klub munkáját.

A Rátkai Márton Klub ősszel immár az 60. évadát kezdi, és ez önmagában érték. Különösen annak tükrében, hogy olyan közönséghez szól, akik a magas művészet helyárait nem tudják megfizetni, és olyan művészek vállalják a fellépést, akik ezt felismerve mégis mellénk állnak, akár egy-egy „művészeti üggyel”, akár pusztán azért, mert klub otthonos, emberközpontú hangulatát kedvelik, illetve azt, hogy ez „Egy értéket felmutató, jó hangulatú hely”.

**Összességében** a 2014-es év szakmai szempontból sikeresnek mondható, a felmerült gondok ellenére, terveink jelentős részét megvalósítottuk, ugyanakkor gazdasági helyzetünk, a rendkívüli takarékosság mellett is súlyos.

Budapest, 2015. 05.21.

Sebőkné Zalka Ilona

klubtitkár